Rósa var sannkallaður gleðigjafi en skoðanir hennar í jafnréttismálum voru umdeildar . ( Myndin er fengin af forsíðu ævisögunni Rósumál . ) Rósa Ingólfsdóttir listamaður er látin . Hún andaðist í morgun á hjúkrunarheimilinu Hamar í Mosfellsbæ . Dóttir hennar , Klara Egilson , greinir frá þessu á Facebooksíðu sinni með eftirfarandi orðum : „ Elskuleg móðir mín , Guðmunda Rósa Ingólfsdóttir , auglýsingateiknari , stórleikkona , ljóðskáld , tónlistarkona , baráttumanneskja , frumkvöðull , fegurðardís , myndlistarkona , vinkona , lífsfélagi , samferðamanneskja , húmoristi , pistlahöfundur , þáttagerðarmanneskja , sjónvarpsþula , sálufélagi og trúnaðarvinur andaðist snemma í morgun , þann 14. janúar 2020 , á Hjúkrunarheimilinu Hamrar , í Mosfellsbæ . Hún hlaut friðsælt andlát og var umvafin ást , hlýju og kærleika til síðasta andartaks . Forsíðuviðtal tímaritsins Mannlífs , þar sem Rósa sat fyrir í rósabaði og er frá árinu 1989 , vakti gríðarlega athygli . Rósa var það sem heita má að kallast þjóðareign , slík var frægð hennar og vinsældir . Hún fæddist 5. ágúst 1947 . Hún er útskrifuð úr Leiklistarskóla Íslands og Myndlista - og Handíðaskólanum . Rósa er fyrsti teiknari Ríkisútvarpsins en þar starfaði hún um árabil , fyrst sem teiknari en seinna meir sem sjónvarpsþula samhliða teiknistörfum sínum við stofnunina . Hún vakti mikla athygli á skjánum fyrir einkar alúðlega og eðlilega framkomu . Árið 1992 kom út ævisaga Rósu Ingólfsdóttur , sem skrásett var af Jónínu Leósdóttur blaðamanni og rithöfundi og heitir Rósumál sem kynnt var til sögunnar sem hispurslaus frásögn þar sem Rósa dregur ekkert undan og segir álit sitt á samferðarmönnum . Rósa vakti oft mikla athygli í ýmsum viðtölum þar sem hún setti fram skoðanir sínar tæpitungulaust meðal annars um jafnréttismál . Þar má heita að Rósa hafi siglt gegn straumi tímans og valdið verulegu fjaðrafoki en hún hélt því fram að karlmenn ættu að stjórna samfélaginu . Það væri best fyrir alla , konur og kalla . Þetta viðhorf viðraði hún oft til dæmis í viðtali sem Reynir Traustason skrifaði og birtist í Stundinni fyrir fjórum árum . Hér neðar má sjá viðtal Hemma Gunn frá árinu 1990 við Rósu en þau voru góðir vinir . Það má heita lýsandi fyrir lífsgleðina sem einkenndi Rósu . Fyrri hluti viðtalsins . Síðari hluti viðtalsins . Rósa var hæfileikarík og í upphafi ferils síns togaði tónlistargyðjan ekki síst . Hún samdi ýmis lög , meðal annars þetta lag sem fylgir neðar .